Mihai Pahonțu, realizatorul emisiunii matinale de la Sport Total FM, a afirmat luni dimineața că DNA studiază dosarul prin care Nicușor Constantinescu, șeful Consiliului Județean Constanța, e acuzat de sponsorizări ilegale la cluburile sportive, conform unor surse din interiorul instituției. Potrivit lui Pahonțu, printre acestea s-ar afla și Viitorul Constanța, clubul de fotbal care e patronat de Gheorghe Hagi.

Nu e prima dată când se face legătura între fostul internațional român și Nicușor Constantinescu. Sorin Răducanu, candidat la funcția de președinte FRF astă-primăvară, a spus în luna martie a acestui an că echipa lui Hagi ar fi primit bani de la autoritățile locale constănțene. „Hagi uită de un virament în contul clubului Viitorul Constanța în februarie 2013, în valoare de 800.000 de euro. Virament făcut de Nicușor Constantinescu, șeful Consiliului Județean Constanța”, a afirmat Răducanu, conform Mediafax.

Constantinescu e deja anchetat în trei dosare

Nicușor Constantinescu a fost trimis în judecată de procurorii anticorupție în trei dosare penale. Într-unul dintre acestea e acuzat că nu a asigurat finanțarea Centrului Militar Zonal Constanța, în altul că nu s-a supus controlului Curții de Conturi, iar în cel de-al treilea, pentru că a atribuit ilegal terenuri. Într-un alt dosar, șeful CJ Constanța este cercetat pentru luare de mită și nerespectarea regimului armelor și munițiilor, după ce în casa lui au fost găsite, la percheziții, 15 cartușe de calibrul nouă milimetri.